Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 4 Pv 921/10/1105	Bratislava V, 28.6.2012
EEČ : 2-12-310-2012

U Z N E S E N I E

Trestná vec:	obvinený XXXXX 
Prečin:	Krádež spolupáchateľstvom podľa § 20, § 212 odsek 2 písmeno c Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
stíhaného preto, že ml. XXXXX spoločne s XXXXX, dňa 25.4.2008 v čase asi o 15.25 hod. na parkovisku nákupnej haly HOFER XXXXX v Rakúskej republike odcudzili bez použitia násilia kabelku poškodenej XXXXX pri nakladaní nákupu do vozidla, ktorá krádež zbadala a zakričala, načo XXXXX XXXXX kabelku pustil na zem a obaja z miesta činu pešo utiekli, pričom boli krátko po čine zadržaní príslušníkmi rakúskej polície, čím poškodenej XXXXX, nar. XXXXX, bytom XXXXX XXXXX, Rakúska republika, nespôsobili žiadnu finančnú ujmu,
lebo o skutku obvineného bolo už právoplatne rozhodnuté cudzozemským súdom a toto rozhodnutie možno považovať za dostačujúce.
Odôvodnenie:
Vyšetrovateľom Okresného riaditeľstva Bratislava V, OVK,  je pod spisovou značkou ORP-454/2-OVK-B5-2010 vedené trestné stíhanie pre prečin krádež formou spolupáchateľstva podľa § 20, § 212 odsek 2 písm. c) Trestného zákona, ktorého sa mal dopustiť obvinený ml. XXXXX na vyššie uvedenom skutkovom základe. Obvinenie pre posudzovaný skutok bolo obvinenému ml. XXXXX vznesené vyšetrovateľom PZ uznesením zo dňa 15.12.2010.

Vyšetrovateľ PZ predložil tunajšej prokuratúre vyšetrovací spis s návrhom na zastavenie trestného stíhania podľa ust. § 215 ods. 1 písm. d) Trestného poriadku s poukazom na ust. § 9 ods. 1 písm. e) Trestného poriadku poukazujúc na rozsudok Krajinského súdu pre trestné veci Viedeň, Rakúska republika, sp. zn. 152 Hv 30/10m zo dňa 18.5.2010, avšak bez informácie o dátume právoplatnosti. Na základe žiadosti o právnu pomoc Vedúci štátnej prokuratúry Korneuburg zaslal Okresnej prokuratúre Bratislava V prípisom zo dňa 18.5.2012 kópiu uvedeného rozsudku s údajom o právoplatnosti  dňom 19.5.2010, rozhodnutie o upustení výkonu zvyšku trestu uloženého predmetným rozhodnutím a výpis z registra trestov.  

Preskúmaním spisového materiálu som zistil, že návrh vyšetrovateľa je dôvodný, avšak v zmysle ust. § 215 ods. 2 písm. b) Trestného poriadku, nakoľko obvinený bol za stíhaný skutok a ďalšie trestné činy právoplatne odsúdený rozsudkom Krajinského súdu pre trestné veci Viedeň, Rakúska republika, sp. zn. 152 Hv 30/10m zo dňa 18.5.2010, právoplatným dňa 19.5.2010, na trest odňatia slobody v trvaní 1 rok. Uvedené rozhodnutie rakúskeho súdu možno považovať za dostačujúce, nakoľko podľa ust. § 117 ods. 1, § 212 ods. 2 písm. c) slovenského Trestného zákona by bolo možné mladistvému XXXXX uložiť trest odňatia slobody vo výmere až 1 rok. 

Obvinený spáchanie trestného činu priznal a uviedol, že z trestu odňatia slobody vykonal 8 mesiacov, zvyšné 4 mesiace mu boli odpustené. Do Rakúska má 10 rokov zákaz vstupu.  

Podľa § 215 ods. 2 písm. b) Trestného poriadku prokurátor môže zastaviť trestné stíhanie, ak o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce
		
V danom prípade o skutku bolo právoplatne rozhodnuté rakúskym súdom. Toto rozhodnutie možno považovať za dostačujúce, a to vzhľadom k tomu, že obvinený uznal svoju vinu a bol mu uložený primeraný nepodmienečný trest odňatia slobody. Škoda poškodenej nevznikla, nakoľko krátko po krádeži páchatelia ukradnutú kabelku pustili na zem po odhalení krádeže poškodenou.  Preto som rozhodol tak, ako je uvedené vo výroku tohto uznesenia a trestné stíhanie som zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Krajčovič
prokurátor